### Resumé

Teknisk Udvalgs formand har anmodet om, at en forespørgsel vedrørende placeringen af et maskinhus behandles af Teknisk Udvalg.
Forvaltningen har i august 2023 oplyst ejeren, at der ikke kan forventes tilladelse til den ønskede placering af maskinhuset, da det ikke ligger i tilknytning til eksisterende bebyggelse, og der samtidig er alternative placeringer tættere på eksisterende bebyggelse.

### Sagsfremstilling

Teknisk Udvalgs formand har anmodet om, at en forespørgsel vedrørende placeringen af et maskinhus på ejendommen [adresse], 7100 Vejle behandles af Teknisk Udvalg.

Forvaltningen har i 2023 modtaget en forespørgsel om etablering af et maskinhus på 400 m² og 7,5 meter højt, på ejendommen [adresse], 7100 Vejle. Se bilag 1.

![Ønsket placering af maskinhus](data:image/jpeg;base64...)

Figur 1 - ønsket placering af maskinhuset

Gert Nissen har ansøgt om en placering af et 7,5 meter højt og 400 m² stort maskinhus, ca. 65 meter fra eksisterende bygninger. Vær opmærksom på, at situationsplan og snit angivet i bilag 1 viser en afstand på 95 meter. Det vurderes at være en fejl i det indsendte tegningsmateriale.

Maskinhuset skal benyttes til driften af landbrugsejendommen, der hovedsagelig drives med juletræs- og pyntegrøntproduktion.

Hallen ønskes placeret hvor der tidligere har ligget en minkfarm. Jenny Nilsson er jævnfør luftfotos nedrevet mellem 1999 og 2002. Der kan ikke støttes ret på placeringen ved den gamle minkfarm, da arealet ikke har været bebygget i en længere årrække.

#### Gældende lovgivning og afgørelsespraksis

Nødvendige driftsbygninger til landbrugsejendomme er, som udgangspunkt, undtaget for kravet om landzonetilladelse. Men da maskinhuset ikke placeres i tilknytning til eksisterende bygninger, kræver placeringen en landzonetilladelse.

Et af landzoneadministrationens hovedformål, er at undgå spredt bebyggelse i det åbne land.
Ny bebyggelse skal opføres i tilknytning til eksisterende bebyggelse.

Tilknytningskravet indebærer, at der skal foretages en samlet konkret vurdering af, om byggeriet naturligt opleves som havende tilknytning til den eksisterende bebyggelse, blandt andet  hensyn til terrænforhold og landskabet i øvrigt.

Planklagenævnets årelange afgørelsespraksis er restriktiv og viser, at begrebet ”i tilknytning til eksisterende bebyggelse” svarer til en afstand på op til 20 meter.

Efter Planklagenævnets hidtidige afgørelsespraksis lægges der stor vægt på lovens almene formål, uanset at den enkelte sags betydning er begrænset. I vurderingen indgår derfor overvejelser om, hvilken betydning afgørelsen kan få for fremtidige lignende sager (præcedensvirkning).

#### Vurdering af placeringen

Forvaltningen har i november 2023 meddelt ejeren, at der ikke kan gives tilladelse til projektet på grund af den gældende lovgivning. Projektet vurderes ikke at være i tilknytning til eksisterende bebyggelse. Samtidig vurderes det, at der er alternative placeringsmuligheder på ejendommen, som ligger tættere på den eksisterende bebyggelse, og som ikke påvirker natur- og landskab i området.

Ejeren er informeret om, at han kan få en afgørelse med klagemulighed til Planklagenævnet. Denne mulighed har ejeren ikke gjort brug af.

Ejeren har i august 2024 indsendt visualiseringer med en mulig alternativ placering. Se bilag 2. Ejeren ønsker ikke denne placering, men har indsendt materialet for at vise, at der efter hans vurdering på grund af landskabelige forhold ikke er andre mulige placeringer på ejendommen, end den først indsendte.

Forvaltningen vurderer, at der er ud over den viste alternative placering, er flere muligheder for placering i tilknytning til eksisterende bebyggelse. Forvaltningen vurderer, at de alternative placeringer ikke vil påvirke det bevaringsværdige landskab betydeligt.

### Klima og resiliensvurdering

Det er ikke relevant at foretage en klima- og resiliensvurdering i den pågældende sag

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** der meddeles afslag på den ansøgte placering.

### Beslutning

Der stemtes om indstillingen. Kristian Ravn, Tilde Karlsen og Mathias Klausen stemte for.

Søs Kristensen, Ronnie Jacobsen, Einar Lauridsen og Torben Schmidt stemte imod.

Der meddeles godkendelse på ansøgningen.